
Kié a “mértéktelen kiváltság”? – Tartalékdeviza-kibocsátók államkötvényhozamai a jegybanki mérlegexpanzió kontextusában

Kulcsszavak: nemzetközi tartalékdeviza; államkötvényhozam; adósságfinanszírozás; jegybankmérleg
Az amerikai államkötvényhozamok közelmúltbeli emelkedése megkérdőjelezte a dollár nemzetközi tartalékdeviza-szerepének egyik régóta ismert előnyét az Egyesült Államok számára: az alacsony költségű adósságfinanszírozást. Ez a tanulmány egy autoregresszív hibakorrekciós modellt alkalmazva vizsgálja a tartalékdevizák iránti külföldi kereslet hatását az államkötvényhozamokra. Az eredmények alapján a külföldi monetáris hatóságok által támasztott kereslet jelentősen – az elmúlt két évtized során átlagosan 122 bázisponttal – csökkentette a tízéves amerikai államkötvények hozamát. Ez az előny azonban nem korlátozódik az Egyesült Államokra: Franciaország hasonló, Németország pedig ennél is nagyobb hozamcsökkenést élvez az euróban denominált kötvényeik iránti globális jegybanki keresletnek köszönhetően. Ezen költségelőny hiányában a német államkötvények hozzávetőleg az amerikai hozamokkal megegyező szinten forogtak volna az elmúlt két évtizedben.



